Gru-ongeluk in Kleinmond eis 5 | Netwerk24
Deur Roshé Taka 01 Desember 2019 13:08
Die wrak van die VW Golf waar vyf mense Saterdagaand in 'n ongeluk in die hoofstraat van Kleinmond dood is. Foto: Verskaf
Vyf mense, onder wie drie voetgangers, is Saterdagaand in 'n gru-ongeluk in die hoofstraat van Kleinmond dood toe 'n bestuurder beheer oor sy voertuig verloor het.
Volgens die verkeersowerhede het die VW Golf uit die rigting van Hermanus gekom en vermoedelik teen 'n hoë spoed gery.
Kenny Africa, provinsiale verkeershoof, sê drie voetgangers tussen sewe en 18 jaar oud is in die voorval raakgery.
Africa sê die voertuig het onder meer ook 'n boom en 'n kragboks getref en toe teen 'n geparkeerde motor vasgejaag.
Africa sê albei die insittendes uit die Golf is uit die voertuig geslinger. Hulle is na 'n nabygeleë hospitaal geneem waar albei later aan hul beserings dood is.
* Nog 13 mense is sedert Vrydag dood in ongelukke op Wes-Kaapse paaie.
Twee bestuurders is Vrydag in onderskeidelik Parow en Seepunt dood.
Drie voetgangers is ook Vrydag in verskillende ongelukke in Khayelitsha, Maitland en Milnerton dood.
Africa sê 'n 32-jarige passasier is ook in 'n ongeluk in Khayelitsha dood, terwyl nog 'n 34-jarige man in Milnerton dood is.
Nog 'n 48-jarige passasier is op 'n onbekende plek in 'n ongeluk dood.
Saterdag is 'n vroulike voetganger in Milnerton dood, sowel as 'n man in Phillipi.
'n 61-jarige motorfietsryer is ook elders dood.
'n 18-jarige passasier is in 'n ongeluk in Somerset-Wes dood.
Sondag is een persoon in 'n ongeluk op die N1 by Hoekwil by Wildernis dood.
Verkeersbeamptes het sedert Vrydag 1 919 motoriste voorgekeer en 687 vir alkohol getoets, sê Africa.
54 bestuurders is weens dronkbestuur in hegtenis geneem, met een wat ses keer oor die limiet was.
Twee spoedvrate is in onderskeidelik Beaufort-Wes en Vredenburg aangekeer. In Vredenburg is daar teen 169 km/h in 'n 120 km/h-sone gejaag.
Nog 'n bestuurder is in Knysna aangekeer vir roekelose en nalatige bestuur.
'n Motoris is vir omkopery in Brackenfell aangekeer, terwyl iemand wat hom as 'n verkeersbeampte voorgedoen het, in Vredenburg aangekeer is.
395 boetes ter waarde van R649 650 is uitgereik.
Paramedici en die polisie Saterdagaand in die hoofstraat van Kleinmond waar vyf mense in 'n ongeluk dood is. Foto: Verskaf